A. H. Tammsaare tee

A. H. Tammsaare tee (varem Järve tee) on 3,75 kilomeetri pikkune tänav Tallinnas Kesklinna, Kristiine ja Mustamäe linnaosas. Tänava üldine suund on kagust loodesse.

Tänav algab Pärnu maantee ja Järvevana tee ristmikult Kesklinna linnaosas. Lääne pool ületab teed Tallinna–Keila raudtee Tondi ja Järve raudteepeatuse vahel. Raudteeviadukti kõrval olev jalakäijate sild ühendab raudteega paralleelseid Seebi ja Alajaama tänavat. Tondi Selveri juures asub Tammsaare tee pikenduse jalakäijate tunnel (valmis 2006). Edasi ristuvad teega Tondi tänav (paremale) ja Rahumäe tee (vasakule). Pärast seda pöördub tee loodesse, ristudes Nõmme tee (paremale), Retke tee (vasakule), Sõpruse puiestee, Kiili tänava (paremale), Sipelga tänava, Mustamäe tee ja Laki tänavaga (paremale). A. H. Tammsaare tee lõpeb, ristudes Ehitajate tee ja Kadaka teega. 

Aadressil Tammsaare tee 135 asus varem Mustamäe Linnaosa Valitsus ning Tammsaare tee 147 Tallinna Majanduskool.

Ajalugu 
Tammsaare tee rajati 1966. aastal ja nimetati kirjanik A. H. Tammsaare järgi. Esialgu kulges tee Ehitajate ja Kadaka tee ristmikust Tondi tänava nurgani. 1996 pikendati seda Järvevana teeni.

Ajaloolised ehitised ja rajatised Tammsaare tee ääres  
 Tondi sõjaväelinnaku hooned. Ehitatud aastatel 1915–1916.
 Staabihoone. Tammsaare tee 25
 Sööklahoone. Tammsaare tee 64
 Sauna- ja vahtkonnahoone. Tammsaare tee 56, 58.

 Aastatel 1993–1998 tegutses Mustika keskuse maa-alal Kadaka turg.

Linnaruum ja territoorium 

Praeguse Tammsaare tee trass algab Kristiine linnaosas ajaloolisest Tondi liivikust, kulgeb Mustamäe linnaosas mööda endist raba ja jõuab välja Kadaka küla heinamaadele. 

Kristiine linnaosas on tee (see lõik valmis alles 1997) piiriks põhjas asuvale Tondi ja lõunasse jäävale Järve asumile. Tondi piirkonda ilmestavad Peeter Suure merekindluse suurtükiväe kasarmud. Kuni 1991 paiknesid seal Nõukogude armee väeüksused.

Järve asumit aitas arendada 1923 Tallinna–Keila raudtee 5. kilomeetrile rajatud Järve raudteepeatus.

Mustamäe linnaosa teeäärset hoonestust alustati 1960. aastatel, kui ehitati välja Mustamäe mikrorajoonid. Enamik paneelelamuid jäävad Tammsaare teest edelasse Mustamäe IX, VI ja IV mikrorajooni. Rajatud on mitut tüüpi eluhooneid: 5- (tüüpprojekt 1-464 jt.) ja 9-korruselisi (tüüpprojekt 1-464D jt.), samuti suuremaid, 14- ja enamakorruselisi. Teest kirdes on ühisgaraažid.

Haljastus
Tammsaare tee võimaliku laiendusega (kavandatav Lõunaväil) seatakse ohtu tee äärsed, Tondi tänava ja Sõpruse puiestee vahel asetsevad haljasvööndid.

Tee äärde jäävad Dunteni park ja Parditiigi park, mille vahetusse lähedusse jääb Lepistiku park.

Tondimõisa park 
Tondimõisa park, varasema nimega  Dunteni park(4,6 ha) asub Tondi tänava, Tammsaare tee ja Nõmme tee vahelisel alal Tondi Selveri vastas. Parki ilmestab pärna- ja hobukastaniallee. Sinna on rajatud koerte jalutusaedik ja laste mänguväljak.

Parditiigi park 
Parditiigi park (5,9 ha) asub Nõmme tee, Tammsaare tee ja Sõpruse puiestee vahelisel alal. Parditiigi park on nime saanud pargi kirdeosas asuva tiigi järgi, mille valis oma koduks suur sinikaelte koloonia.

Ühistranspordiühendus 
Mööda Tammsaare teed sõidavad Tallinna liinibussid 12 (Väike-Õismäe – Priisle) (ekspressliin), 13 (Väike-Õismäe – Seli), 20 (Reisisadam (D-terminal) – Pääsküla jaam), 20A (Laagri alevik – Kunstiakadeemia) ja 61 (Astangu – Järve haigla), Ehitajate teega ristmiku juuresoleval ~150-meetrisel lõigul liiguvad ka liinibussid 10, 26A, 27, 28, 33 ja 37, millest viimane liigub ka Mustamäe tee ja Sõpruse pst vahelisel lõigul. Tänavale jäävad järgmised peatused: Sõjakooli (13, 20, 20A), Retke tee (12, 13, 20, 20A), Sipelga (12, 37), A. H. Tammsaare tee (12), Lakiotsa (12, 13, 61) ja Õismäe suunalt Autobussikoondis (10, 12, 13, 26, 26A, 27, 28, 33, 37, 45, 61).

Rekonstrueerimine

Tammsaare tee pikendus 
1996. aastal hakati ehitama Tammsaare tee pikendust, et vähendada kesklinna liikluskoormust. Pikendusele rajati esimene kahetasandiline ristmik Tammsaare teel. Tammsaare tee pikendus valmis 30. septembril 1997. 

Pikendus algab Tammsaare tee ja Tondi tänava ristmikult ning kulgeb kuni Järvevana teeni. Pikenduse maksumuseks kujunes 206,5 miljonit krooni, mis oli maksumuselt suurim projekt pärast krooni tulekut. 

Teepikenduse ehitamine kestis koos kaevetööde, raudteesilla ehituse, asfalteerimise ja haljastamisega 17 kuud. Selle aja jooksul valmis 1,7 kilomeetrit teed, millel on kummaski suunas kaks sõidurada, samuti ehitati kahetasandiline liiklussõlm, jalakäijate sild ja tunnel. Objekti alltöövõtjad olid enam kui 20 firmast, kes kõik olid kohalikud, vähempakkumise konkursiga valitud. Töid koordineeris Soome ehitusfirma Lemminkäinen Eesti AS.

Tammsaare tee laiendus

Muid uuendusi 
 Tammsaare tee laiendus Nõmme tee ja Sõpruse puiestee vahel 
 Tammsaare tee – Mustamäe tee ristmiku uuendamine
 Bussipargi ringristmiku ümberehitamine fooridega ristmikuks
 Tammsaare tee laiendamine kuni bussipargi ristmikuni
 Laki tänava läbimurre Tammsaare teele
 Tammsaare teega paralleelse tee ehitamine turule sõidu hõlbustamiseks

Asutused Tammsaare teel 
 G4S Baltics AS, Tammsaare tee 25 
 Tammsaare Ärikeskus, Tammsaare tee 47
 Rautakesko, Tammsaare tee 49
 Viking Motors AS, Tammsaare tee 51
 A-Selver AS Tondi Selver, Tammsaare tee 62 
Tallinna Tammetõru Lasteaed, A. H. Tammsaare tee 79. Eesti NSV aegne lasteaiahoone tüüpprojekt 2-04-260
 Hesburger Tallinn Mustamägi, Tammsaare tee 90a
 Vlaeri Parklad OÜ, Tammsaare tee 92
 Grossi toidukaubad, Tammsaare tee 93
 Maxima, Tammsaare tee 94
 Tammsaare Osman Kebab Grill, Tammsaare tee 99c
 Mustamäe Keskus, Tammsaare tee 104a
 Eesti Statoil AS Tallinna Tammsaare teenindusjaam, Tammsaare tee 111 
Tallinna Lasteaed Sinilind, A. H. Tammsaare tee 115. Eesti NSV aegne lasteaiahoone tüüpprojekt 212-1-7
 Keskus Mustikas, Tammsaare tee 116 
 Rahva Toit – Tammsaare tee, Tammsaare tee 116
 Tallinna Mustamäe Humanitaargümnaasium, Tammsaare tee 145
 Tallinna Majanduskool, Tammsaare tee 147
 Rannavolle keskus, Tammsaare tee 147c

Viited

Kirjandus 
 Tammsaare tee. Trasseeringuvariantide võrdlus. E-konsult, 2002
 Piret Peensoo. Kümne aasta eest avatud Tammsaare tee pikendus tõi läbimurde. EPL, 20. juuli 2007 
 Uued kõrghooned Tammsaare tee ja Pärnu maantee ristmikul. / Postimees, 4. oktoober 2007

Välislingid 

 KAART: Mustamäe tähtsamad teed 1925. aastal Kadaka küla aegu ning tänapäeval. Allikas: Postimees, graafik Ivo Sokka
 VIDEO: Tammsaare tee pikendus lainetas vihmaveest. EPL, 20. juuli 2009

Kristiine linnaosa tänavad
Mustamäe linnaosa tänavad